CELEX: 62018TN0376
Language: bg
Date: 2018-06-14 00:00:00
Title: Дело T-376/18: Жалба, подадена на 14 юни 2018 г. — Front Polisario/Съвет

10.9.2018   
            
            
               BG
            
            
               Официален вестник на Европейския съюз
            
            
               C 319/16
            
         
      Жалба, подадена на 14 юни 2018 г. — Front Polisario/Съвет
      (Дело T-376/18)
      (2018/C 319/20)
      Език на производството: френски
      
         Страни
      
      
         Жалбоподател: Front populaire pour la libération de la Saguia el-Hamra et Rio de oro (Front Polisario) (представител: G. Devers, avocat)
      
         Ответник: Съвет на Европейския съюз
      
         Искания на жалбоподателя
      
      Жалбоподателят иска от Общия съд:
      
                  —
               
               
                  да приеме, че жалбата му е допустима,
               
            
                  —
               
               
                  да постанови отмяна на обжалваното решение,
               
            
                  —
               
               
                  да осъди Съвета да заплати съдебните разноски.
               
            
         Основания и основни доводи
      
      В подкрепа на жалбата си срещу Решение на Съвета от 16 април 2018 г. за упълномощаване на Комисията да започне преговори от името на Европейския съюз за изменение на Споразумението за партньорство в областта на рибарството с Кралство Мароко и за сключване на протокол с Кралство Мароко (решение, непубликувано в Официален вестник на Европейския съюз), жалбоподателят изтъква десет основания.
      
                  1.
               
               
                  Първото основание е изведено от липса на компетентност на Съвета да приеме обжалваното решение, тъй като Европейският съюз и Кралство Мароко нямали компетентност да водят преговори за сключване на международни споразумения, включващи Западна Сахара, вместо народа, населяващ тази територия и представляван от Front Polisario.
               
            
                  2.
               
               
                  Второто основание е изведено от неизпълнение на задължението за разглеждане на всички относими факти по делото, доколкото при приемане на обжалваното решение Съветът не е взел предвид практиката на Съда по въпроса на Западна Сахара.
               
            
                  3.
               
               
                  Третото основание е изведено от неизпълнение на задължението да се разгледа въпросът за спазването на основните права и на международното хуманитарно право, доколкото от обжалваното решение е видно, че Съветът не си е поставил въпроса за спазването на правата на човека и на международното хуманитарно право.
               
            
                  4.
               
               
                  Четвъртото основание е изведено от нарушение на правото на защита, доколкото преди да приеме обжалваното решение Съветът не е водил никакви разговори с Front Polisario, единственият представител на народа на Западна Сахара.
               
            
                  5.
               
               
                  Петото основание е изведено от нарушение от страна на Съвета на задължението му да изпълнява решенията на Съда, доколкото в обжалваното решение не са взети предвид мотивите на решенията на Съда по дела C–104/16 P и C–266/16.
               
            
                  6.
               
               
                  Шестото основание е изведено от нарушение на основните принципи и ценности, от които се ръководи дейността на Съюза на международната сцена, доколкото от една страна, с решението се отрича съществуването на народа на Западна Сахара, като той се заменя с израза „засегнатото население“, и от друга страна, че с него се разрешава започването на преговори с Кралство Мароко в рамките на анексионната му политика спрямо Западна Сахара и се позволяват системни нарушения на основните права, което предполага продължаването на тази политика.
               
            
                  7.
               
               
                  Седмото основание е изведено от нарушение на правото на самоопределение, доколкото от една страна, с решението се отрича съществуването на народа на Западна Сахара като субект на правото на самоопределяне и се прекъсва националното единство на този народ, и от друга страна, че с него се разрешава започването на преговори с Кралство Мароко в нарушение на отделния и различен статут на Западна Сахара и на постоянния суверенитет на народа на тази територия върху природните ѝ ресурси.
               
            
                  8.
               
               
                  Осмото основание е изведено от нарушение на принципа на относителното действие на договорите, доколкото с обжалваното решение се отрича качеството на трета страна в отношенията между ЕС и Мароко на народа на Западна Сахара, представляван от Front Polisario.
               
            
                  9.
               
               
                  Деветото основание е изведено от нарушение на международното хуманитарно право и на международното наказателно право, доколкото от една страна, разрешените от обжалваното решение преговори ще бъдат провеждани в рамките на анексионната политика на Кралство Мароко спрямо Западна Сахара, и че от друга страна, като използва израза „засегнатото население“, посоченото решение одобрява незаконния трансфер на марокански заселници към окупираната сахравска територия.
               
            
                  10.
               
               
                  Десетото основание е изведено от нарушение на задължението на Съюза за непризнаване, тъй като разрешавайки започването на преговори с Кралство Мароко във връзка със Западна Сахара, с решението се утвърждават тежките нарушения на международното право, извършени от мароканските окупационни сили срещу народа на Западна Сахара.